Document ID: /roh_data/filtered/fineweb-2-filterrobots_roh.jsonl.gz/61607

Per sia evaluaziun ha il manader dal Servetsch archeologic grischun, Thomas Reitmaier – analisà tut il material scientific gia avant maun. Ils resultats mussan l'impurtanza che la Mutta aveva gia en il temp da bronz, avant bun 3'500 onns
Falera – in lieu impurtant en l'Europa
Tenor las infurmaziuns da Thomas Reitmaier era la Mutta a Falera colliada en ina rait da abitadis, ed aveva ina impurtanza europeica. La Mutta è in dals pli impurtants lieus archeologics or dal temp da bronz en il chantun Grischun. La muntada da quest lieu saja enfin ussa vegnida sutvalitada – e las enconuschientschas ch'eran gia avant maun, n'eran per part betg vegnidas publitgadas. Quai vul il servetsch archeologic midar ussa, en collavuraziun cun la vischnanca da Falera
Temp da bronz en il center
La tesa ch'ils megalits e menhirs a Falera hajan ina muntada astrologica, è gia dapi lung temp dispitaivla. Tge muntada che quella crappa aveva effectiv n’è dentant anc betg enconuschent.
La vischnanca lascha elavurar il mument in concept, co posiziunar en l'avegnir il Parc La Mutta. En il center duai il vischinadi sin la Mutta en il temp da bronz d'avant 3'500 onns star. Ils megalits sajan era part da l'istorgia, il focus da quella pudess dentant sa midar in pau, ha il commember da la suprastanza da Falera Orlando Steiner ditg.